

**Délvidéki kincsesbánya útinapló**

A Móri Radnóti Miklós Általános Iskola kincsesbányai **Kazinczy Ferenc Tagiskolája**, a **Pusztavámi Tagiskola** és a fehérvárcsurgói **Károlyi József Tagiskola** 7. évfolyamos tanulói a Határtalanul! program támogatásával felejthetetlen négy napot tölthettek el Délvidéken, június 1-4-ig. A pályázat célja, hogy lehetőséget teremtsen a határainkon túl élő magyar közösségek megismerésére és segítésére. 43 diák és 5 tanár ismerkedett meg „a magyar történelem tanúival a Délvidéken”.

Az utazást alapos előkészítő munka előzte meg. Előadásokat tartottunk a Délvidék történelméről, földrajzáról, irodalmáról és néprajzáról. A gyerekek is készítettek prezentációkat a nevezetességekről, amelyeket utunk során meghallgattunk.

**1. nap**

Reggel korán elindultunk a röszkei határátlépőhöz, ahol idegenvezetőnk csatlakozott hozzánk. A határátlépés után tovább utaztunk **Zentára**, ahol megtekintettük az Elődeink hagyatéka című állandó néprajzi kiállítást. A kiállítás anyagában a halászat, a földművelés és egyes ipari ágazatok bemutatása mellett, a XX. század eleji mezővárosi életmódot, a paraszti tisztaszoba és konyharészleteket, valamint a parasztpolgárság viseletének jellegzetes darabjait is láthattuk. A Tisza parton elsétáltunk a zentai csata emlékművéhez, ahol tanulói kiselőadás keretében felelevenítettük a csatáról és körülményeiről tanultakat. Az emlékmű körüli szemétszedés elmaradt, de nem a diákok lustasága miatt, hanem mert a környék rendezett és nem találtunk eldobált szemetet, aminek nagyon örültünk. Sajnos a Városháza épületét zárva találtuk, ezért csak kívülről csodálhattuk meg.

**Csantavér**en megtekinthettük a római Szent Péter bazilikát idéző monumentális katolikus templomot, mely a helyi közösség adományiból épült 1920-ban, tudtuk meg a helyi lelkésztől, aki szívesen mesélt nekünk a templom történetéről.

Utána megálltunk a Palicsi- tónál, a XIX. század közepén fedezték fel a tó vizének és iszapjának gyógyító voltát. Itt diákjaink megvizsgálták és megállapították a tó vizének lúgos kémhatását.

Továbbmentünk **Szabadkára**. Belvárosa a magyar szecesszió egyik legszebb példája. Itt a város nevezetességeivel ismerkedtünk: városháza, könyvtár, Raichle- palota. A Városházán idegenvezető kalauzolt bennünket és tartott előadást a szecesszióról. Megpihenhettünk a Tanácsteremben, melynek üvegablakairól a magyar történelem nagyjai tekintettek ránk.

Ez után a hosszú és tartalmas nap után elfoglaltuk szállásunkat Szabadkán.

**2. nap**

Reggeli után **Magyarkanizsára** indultunk, ahol meglátogattuk partneriskolánkat. Az iskola diákjaival kölcsönösen bemutatkoztunk egymásnak. Magyarországról vitt versekkel, dalokkal kedveskedtünk nekik. Az ottani kollégák megengedték, hogy belátogathassunk a tanítási óráikra. Diákjaink otthonról hozott könyvekkel ajándékozták meg az iskola könyvtárát.

A látogatás után továbbutaztunk Bácska egyik leggazdagabb mezővárosába, **Bácstopolyára.**

Itt a sokszínű néprajzi anyaggal rendelkező tájházat, valamint a régi mesterségeket bemutató műhelyt kerestük fel.

Az érdekes látogatás után Törökbecse felé vettük az irányt. **Törökbecse** városa a Tisza bal partján fekszik. Rövid sétát tettünk a belvárosban, majd koszorút helyeztünk el Leiningen Westenburg Károly, az 1848-49-es szabadságharc Aradon kivégzett tábornokának mellszobránál. Tanulói kiselőadásban felidéztük a forradalom és szabadságharc legfontosabb eseményeit, megemlékeztünk a hős tábornokról, aki törökbecsei polgár volt. Törökbecse soha nem feledte vértanú polgárát és 1911-ben szobrot állítottak neki a város központjában.

Rövid sétát tettünk a Tisza partján, gyönyörködtünk a kilátásban, majd továbbindultunk kirándulásunk következő állomására. A város határában fekszik a délvidéki magyarság legfőbb kulturális és nemzeti zarándokhelye, az aracsi pusztatemplom. Az Árpád-kori templom monumentális romjai ma is büszkén ékesítik a város határát.

Este elfogyasztottuk a finom töltött paprikát, majd hangszerekről hallgattunk meg egy vidám előadást.

A fárasztó, de élményekkel teli nap után elfoglaltuk szálláshelyeinket a magyar családoknál.

**3. nap**

Harmadnap a reggeli után **Csúrog**ra utaztunk, ahol megtekintettük a szerb- magyar megbékélés emlékművét.

A következő állomás **Újvidék** volt, a Vajdaság fővárosa, ahol körbejártuk a város gyönyörű főterét és látogatást tettünk a neogótikus katolikus templomban is. Majd egy kis szabadprogram során mindenki apró ajándékokat vásárolhatott az otthoniaknak.

A Duna hídján áthaladva **Pétervárad** következett, ahonnan a várból gyönyörű kilátás nyílt Újvidékre. A hatalmas erődítmény a középkorban a török elleni védelmet szolgálta, a látvány lenyűgözte csapatunkat. Kiselőadásban szóltunk a középkori várépítészetről.

Az utolsó állomásunk ezen a napon a szendrői vár volt. Szendrő történelmi falai már egy fáradt csapatot fogadtak. Ennek ellenére a várat a diákok rajzokkal örökítették meg és közben felidéztük a rigómezei csata legfontosabb eseményeit és következményeit.

Szállásunk Európa legdélebbi magyarlakta településén, **Székelykevén** volt, ahol diákszállón és 3 vendéglátó családnál helyeztek el minket, akikkel késő éjjelig beszélgettünk a magyar nyelv és hagyományok megőrzéséről.

**4. nap**

Negyedik napon úti célunk **Belgrád, Nándorfehérvár és Zimony** volt. Míg odaértünk meghallgattuk a gyerekek előadását a helyszínek történetéből.

Zimonyban még ma is áll a Magyar Királyság honfoglalási emlékműve, mai nevén a Hunyadi- torony.

A nándorfehérvári hősök emlékét a várban idéztük meg, felelevenítettük a török ellenes harcok legjelentősebb állomásait. A vár falairól fantasztikus panoráma tárult a szemünk elé a Duna és a Száva összefolyására. Sétát tettünk a várban és koszorút helyeztünk el az 1456-os diadal emlékkövére. A vársétánk során összetalálkoztunk a dánszentmiklósi diákokkal, akik szintén a Határtalanul! program keretében kirándultak a Délvidéken. Június 4-e a Nemzeti Összetartozás Napja alkalmából a trianoni emlékműnél megemlékeztünk közösen e szomorú eseményről és felelevenítettük a békét és következményeit, majd közös fotók is készültek.

Hazaérve a fáradság ellenére már is visszafordultunk volna, hogy folytassuk még a fergeteges 4 napot, ahol rengeteg felejthetetlen élmény, benyomás ért minket. Találkoztunk az anyaország határán túl élő magyar emberekkel, akikkel azonos a múltunk, hagyományaink, nyelvünk. Amit láthattunk, és akikkel megismerkedhettünk kárpótolt minden nehézségért!

A Délvidék visszavár minket!

Kincsesbánya, 2016. június 13.

Türkné Nagy Mariann

Horváth István Attiláné